Stóra, gamla bryggjaríið í Klaksvík, Pf. Føroya Bjór hevði 2,9 milliónir krónur í yvirskoti í fjør. Tað vísir roknskapurin, sum júst er gjørdur tilgeingiligur fyri almenningin. Føroya Bjór hevur tey allarflestu av hesum seinastu 14 árunum givið eitt avlop á millum knappar tvær til góðar tríggjar milliónir krónur. Undantakið er árini 2010, 2011 og 2012, sum góvu hall. Søguligu tølini fyri roknskapirnar vísa ein rættiliga støðugan rakstur. Bruttovinningurin í fjør var 20,9 milliónir krónur, harav fóru 13,5 milliónir krónur til lønir og góðar 600.000 krónur til skatt. Eginognin hjá felagnum er nú komin upp á 72 milliónir krónur. Felagið skrivar einki um virksemið í ársfrágreiðingini, men Føroya Bjór hevur í seinastuni víðkað framleiðsluna frá bjóri og sodavatni til eisini at galda brennivín. (Greinin heldur fram undir myndini) Vodka og Akvavitt frá Einar’ s Distillery kom á marknaðin í vetur, tað er nakað síðan, at tað frættist at whiskey eisini er framleitt og liggur og bíðar í tunnum til tað er búgvið at senda út á marknaðin, og nú er eisini ein ginn komin úr brennivínsvirkinum hjá Einari. Ginnin fekk sín elddóp í sambandi við Floksmannadagarnar í Hattarvík um vikuskifti, og varð–sum skilst–væl móttikin. Eitt smápartafelag hjá Einari Waag, sum eitur Spf. 6/12-2006 stendur sum høvuðseigari av Pf. Føroya Bjór. Einar Waag er stjóri í Føroya Bjór, og situr eisini í nevndini, saman við dóttrini Anniku Wagg og Rúna Heinesen, sum er formaður.